ΑΝΤ1

Ο **Antenna TV** (πιο γνωστό ως **ANT1**, με ελληνικούς χαρακτήρες **Αντέννα**) είναι ο δεύτερος, χρονολογικά, ιδιωτικός τηλεοπτικός σταθμός εθνικής εμβέλειας που λειτούργησε στην Ελλάδα και αδερφός του ομότιτλου ραδιοφωνικού σταθμού Antenna 97,1 που λειτουργούσε ήδη με μεγάλη επιτυχία από το 1988. Ιδρύθηκε ως επιχείρηση στις 2 Αυγούστου 1989 και εξέπεμψε για πρώτη φορά στην Ελλάδα ως κανάλι μετά από τέσσερις μήνες, στις 31 Δεκεμβρίου της ίδιας χρονιάς.

Το κανάλι εκπέμπει σε όλη την Ελλάδα, επίγεια ψηφιακά, ελεύθερα μέσω της Digea και συνδρομητικά μέσω της COSMOTE TV και της NOVA όπου στη δεύτερη μαζί με το αδερφικό Μακεδονία TV δεν εξέπεμπε το διάστημα 2023-2026 λόγω οικονομικών διαφορών μεταξύ των δύο πλευρών.

## Ιστορία
***1989:** Ο ANT1 ΤV ξεκίνησε να εκπέμπει την Κυριακή 31 Δεκεμβρίου, ένα μήνα μετά από το Mega Channel με γενικό συντονιστή το Νίκο Μαστοράκη ο οποίος έφερε αρκετές πρωτότυπες ιδέες για τους Έλληνες τηλεθεατές, βασισμένες σε ξένες παραγωγές έπειτα από την παραμονή του στις ΗΠΑ (εκ των οποίων ο τροχός της τύχης που κάνει πρεμιέρα μια μέρα αργότερα και μεταδίδεται για επτά σεζόν) ενώ προβάλλονταν κινούμενα σχέδια τις πρωινές ώρες, τα περισσότερα μεταγλωττισμένα στα Ελληνικά. Το πρώτο σλόγκαν του, *ANT1: Νούμερο ένα* χρησιμοποιήθηκε έως το 1998 και μετά από αξιολογήσεις ήταν το πρώτο κανάλι σε τηλεθέαση στην ελληνική τηλεόραση.
***1991:** Στις 16 Σεπτεμβρίου κάνει πρεμιέρα *[[Η λάμψη (τηλεοπτική σειρά)|η λάμψη]]* που αποτελεί τη μακροβιότερη ελληνική σειρά, καθώς ολοκληρώνει τον κύκλο της το 2005 φτάνοντας τα 3.457 επεισόδια.
***1992:** Το *[[Καλημέρα Ελλάδα]]* έκανε το ντεμπούτο του, ως η πρώτη πρωινή εκπομπή στην Ελλάδα.
***1993:** Την χρονιά εκείνη ξεκινάει εκπομπές ο *ANT1 Satellite* για τους Έλληνες ομογενείς της Βορείου Αμερικής. Στις 28 Ιουνίου, ξεκινάει εκπομπές ο ΑΝΤ1 Κύπρου με παραγωγές του μητρικού και δικές του εγχώριες. Στις 16 Σεπτεμβρίου, κάνουν πρεμιέρα *[[Οι Μεν Και Οι Δεν|Οι Μεν και οι Δεν]]* που ολοκληρώνονται σε τρεις σεζόν. Στις 26 Νοεμβρίου, κάνει πρεμιέρα το *[[Καλημέρα Ζωή]]* που αποτελεί τη δεύτερη μακροβιότερη ελληνική σειρά, καθώς ολοκληρώνει τον κύκλο της το 2006 φτάνοντας τα 3.093 επεισόδια.
***1996:** Ο ANT1 Satellite (εκπέμπει μέσω Dish Network και EchoStar) μεταφέρεται στο κανάλι 604.
***1997:** Την χρονιά εκείνη αποκτά διαδικτυακή παρουσία στο **[https://web.archive.org/web/19970403035204/http://www.antenna.gr/ www.antenna.gr]**, ενώ ξεκινάει εκπομπές ο *ANT1 Pacific* για τους Έλληνες ομογενείς της Αυστραλίας, με οκτάωρης διάρκειας ροή (19:00-03:00 και 09:00-17:00) στην οποία υπήρχαν προγράμματα από την HRT.
***1999-2000:** Η ροή των ANT1 Satellite και ANT1 Pacific γίνεται 16ωρη και μετέπειτα 24ωρη.
***2002:** Τα κέρδη του καναλιού μειώνονται από τα $15 στα $1.50, στις επόμενες εβδομάδες, ενώ ο ANT1 Satellite στη Βόρεια Αμερική άλλαξε συχνότητα εκπομπής στο κανάλι 605 μέσω της Dish Network. Την ίδια χρονιά, ξεκίνησε τη λειτουργία του το *ANT1 Gold* (και αργότερα *ANT1 Prime* μέχρι που έκλεισε).
***2006:** Ο ANT1 ξεκίνησε να μεταδίδεται και στην Ευρώπη μέσω του *ANT1 Europe*, που μεταδίδει σε όλη την ήπειρο το πρόγραμμα του Ελληνικού καναλιού.
***2007:** Ο ANT1 Gold αφαιρέθηκε από την πλατφόρμα της NOVA λόγω λήξης της συμφωνίας με την τότε εταιρεία *Multichoice Hellas*.
***2009:** Ο ANT1 ξεκίνησε να εκπέμπει και διαδικτυακά από την ιστοσελίδα του, στην οποία εντάσσονται σε video on demand τα προγράμματά του, με εξαίρεση τα ξένα.
***2016:** Στις 2 Μαρτίου ξεκίνησε η πιλοτική μετάδοση του **ANT1 HD** ενώ έξι μήνες μετά (2 Σεπτεμβρίου) ο Θεόδωρος Κυριακού κέρδισε μέσω του ANT1, σε μια ιδιαίτερα ασυνήθιστη δημοπρασία που διήρκεσε 65 ώρες και έλαβε χώρα στην ΓΓΕΕ, τη μία από τις τέσσερις πανελλαδικές άδειες, με το τίμημα των 75,9 εκατομμυρίων ευρώ η οποία κρίθηκε αντισυνταγματική από το ΣτΕ στις 26 Οκτωβρίου.
***2017:** Στις 2 Ιουλίου πεθαίνει ο Μίνως Κυριακού, ιδρυτής, ιδιοκτήτης και πρόεδρος του Ομίλου Antenna και του ομώνυμου καναλιού.
***2022:** Ξεκινάει τη λειτουργία της το ANT1+ η οποία προσφέρει όλο το περιεχόμενο του ANT1.

### Προετοιμασία και πρώτη εκπομπή στις 31 Δεκεμβρίου 1989
Λίγες μέρες πριν από την ημέρα της πρώτης εκπομπής, το κανάλι διαφημίζεται σε περιοδικά και εφημερίδες. Ο Νίκος Μαστοράκης, ως γενικός συντονιστής, η Άννα Πρετεντέρη και ο Στέλιος Αντωνιάδης, ως διευθυντές παραγωγής, εργάζονται πυρετωδώς για τις τελευταίες λεπτομέρειες. Πρώτο πρόγραμμα που προβλήθηκε ήταν η *Τηλερουλέτα*, το βράδυ της 31ης Δεκεμβρίου 1989, ένα μαγνητοσκοπημένο τηλεπαιχνίδι με παρουσιαστή τον Τέρενς Κουίκ, που εκείνη την ημέρα λειτούργησε σαν ένα πρωτοχρονιάτικο ρεβεγιόν, συγχρονισμένο κατά τέτοιον ακριβή τρόπο ώστε οι τηλεθεατές να παρακολουθήσουν την αλλαγή του χρόνου μέσα από τη συχνότητα του σταθμού.

### Τα πρώτα προγράμματα
Ο ANT1 ήταν ο πρώτος τηλεοπτικός σταθμός στην Ελλάδα που εισήγαγε τα καθημερινά πρωινά ενημερωτικά και ψυχαγωγικά μαγκαζίνο, όπως οι δυο μακροβιότερες τηλεοπτικές εκπομπές στην ελληνική τηλεόραση, ο *[[Πρωινός καφές]]* και το *[[Καλημέρα Ελλάδα]]*. Το 1992 ο ANT1 λάνσαρε και το πρώτο σόου, με τη Ρούλα Κορομηλά να αναλαμβάνει την παρουσίαση του *Ciao ANT1*.

Στις 16 Σεπτεμβρίου 1991 άρχισε να προβάλλεται *Η λάμψη* την οποία δημιούργησε ο Νίκος Φώσκολος, με πρωταγωνιστές την Κάτια Δανδουλάκη, τον Χρήστο Πολίτη, την Ελένη Κούρκουλα και τον Κώστα Σπυρόπουλο. Από την πρώτη ημέρα προβολής του, και για πάνω από δέκα χρόνια, σημείωνε μεγάλη επιτυχία. Στις 26 Νοεμβρίου 1993 προστέθηκε μια δεύτερη καθημερινή σειρά, το *Καλημέρα ζωή*, επίσης από τον Φώσκολο, με σημαντική απήχηση και με πρωταγωνιστές την Ελένη Κούρκουλα, τον Φαίδωνα Γεωργίτση, την Χριστίνα Θεοδωροπούλου και τον Αλμπέρτο Εσκενάζυ.

Σχεδόν ταυτόχρονα, την περίοδο 1992-1995, ο Πάνος Κοκκινόπουλος κάνει το πρώτο αστυνομικό σίριαλ αυτοτελών αληθινών ιστοριών, την *[[Ανατομία ενός εγκλήματος (ελληνική σειρά)|Ανατομία ενός εγκλήματος]]*, με πρωταγωνιστές σημαντικούς ηθοποιούς του θεάτρου και του κινηματογράφου, και ο Μανούσος Μανουσάκης σκηνοθετεί το επίσης δημοφιλές αστυνομικό *[[Τμήμα Ηθών (σειρά)|Τμήμα ηθών]]*. Ακόμα μια ιστορική σειρά των πρώτων χρόνων αποτελεί και το *Γόβα στιλέτο*, με την Έλενα Ακρίτα στον πρωταγωνιστικό ρόλο και στη συγγραφή σεναρίου.

Στα κωμικά, η σειρά *[[Οι Μεν Και Οι Δεν|Οι Μεν και οι Δεν]]* των Χάρη Ρώμα και Άννας Χατζησοφιά, της περιόδου 1993-1996, ήταν και είναι μια από τις πιο δημοφιλείς σειρές της ελληνικής ιδιωτικής τηλεόρασης και μάλιστα, έχει προβληθεί σε πολλές διαδοχικές επαναλήψεις, τόσο από τον ANT1, όσο και από το αδερφό Μακεδονία TV. Μεγάλη απήχηση στο κοινό γνώρισε και το *[[Της Ελλάδος τα παιδιά]]* του Δημήτρη Βενιζέλου, του 1993-1995, με τον Γιάννη Μπέζο ως τον διοικητή Κάκαλο ενός στρατοπέδου της Αεροπορίας, το οποίο έχει προβληθεί επίσης σε μεγάλο αριθμό επαναλήψεων.

Στον ενημερωτικό τομέα, το δελτίο ειδήσεων του σταθμού παρουσιάζει τα πρώτα χρόνια ο Τέρενς Κουίκ, μαζί με αρκετούς ακόμα δημοσιογράφους που κατά καιρούς πέρασαν από αυτό. Επιπλέον, δυο δημοφιλείς εκπομπές, το *Προφίλ* με τον Πάνο Παναγιωτόπουλο και η *Ώρα της αλήθειας* με τον Γιάννη Πρετεντέρη συμπληρώνουν το ενημερωτικό σκέλος του καναλιού κατά την πρώτη περίοδο της λειτουργίας του.

Στον ψυχαγωγικό τομέα, τα προγράμματα ποίκιλαν. Η Μαλβίνα Κάραλη με δική της εκπομπή προσέλκυσε το ενδιαφέρον τηλεθεατών και τηλεκριτικών, ενώ η Σεμίνα Διγενή είχε προκαλέσει με την εκπομπή *Made In Greece*. Από τα τηλεπαιχνίδια ξεχώριζε *Ο τροχός της τύχης*, που προβλήθηκε την περίοδο 1990-1997 και ειδικά τα πρώτα χρόνια σημείωσε εξαιρετικά μεγάλα νούμερα τηλεθέασης. Αίσθηση, ωστόσο, προκάλεσε και το τηλεπαιχνίδι *Super Market* της σεζόν 1993-1994, με τον Μάκη Πουνέντη. Τον Σεπτέμβριο του 1995, η Ελένη Μενεγάκη μετά την αποχώρηση της Πόπης Χατζηδημητρίου γίνεται η νέα παρουσιάστρια του *Πρωινού καφέ*, με επακόλουθο την συνεχή του επιτυχία, που θύμιζε τις εποχές που μεσουρανούσε η Ρούλα Κορομηλά, ενώ την ίδια χρονιά ο Νίκος Μαστοράκης, ύστερα από ένα διετές διάλειμμα, επιστρέφει με την εκπομπή *Αργά*, ένα ψυχαγωγικό τοκ σόου με υψηλές τηλεθεάσεις.

Από τότε, από αυτά τα πρώτα βήματα του σταθμού, ακολούθησαν πολλές εκπομπές, που τις διαδέχθηκαν διάφορα πρόσωπα, πρόσωπα που άλλοτε συνέδεσαν και άλλοτε όχι την δική τους τηλεοπτική ιστορία με τον σταθμό, καθώς και δημοφιλείς κωμικές και δραματικές σειρές όπως τα *[[Εγκλήματα (τηλεοπτική σειρά)|Εγκλήματα]]*, το *[[Κωνσταντίνου και Ελένης]]*, *[[Το καφέ της Χαράς]]* και άλλες. Αν και διαχρονικά περικυκλωμένος από αξιόλογο ανταγωνισμό, κατάφερε να διατηρήσει τη δική του μερίδα κοινού.

### Τηλεοπτικές άδειες
Τα ξημερώματα της 2ας Σεπτεμβρίου 2016, ανακοινώθηκαν οι εταιρείες που κατάφεραν να πάρουν άδεια, εκ των οποίων και ο ANT1, με το ποσό των 75.900.000 €. Ωστόσο στις 26 Οκτωβρίου, ο διαγωνισμός κρίθηκε αντισυνταγματικός από το ΣτΕ. Στο νέο διαγωνισμό που διεξήχθη από το ΕΣΡ ο ANT1 έλαβε άδεια με το τίμημα των 35 εκατομμυρίων ευρώ.

### Τα Νέα του ANT1
***Τα Νέα του ANT1*** αποτελούν το δελτίο ειδήσεων του ANT1. Πρώτος παρουσιαστής στο κεντρικό δελτίο υπήρξε ο Τέρενς Κουίκ από την έναρξη του καναλιού και για δέκα χρόνια, ενώ μαζί του παρουσίασαν ειδήσεις η Νανά Παλαιτσάκη, η Σοφία Τσιλιγιάννη, η Τατιάνα Στεφανίδου και η Λιάνα Κανέλλη. Μετά την αποχώρησή του από το κανάλι, ο σταθμός δοκίμασε δίδυμα δημοσιογράφων στο κεντρικό δελτίο όπως ο Νίκος Μάνεσης και η Γιώτα Μιχαλοπούλου.

Στη συνέχεια το δελτίο το ανέλαβε η Έλλη Στάη, η οποία κατά το διάστημα 11 Σεπτεμβρίου με 3 Οκτωβρίου 2006 το παρουσίαζε από κοινού με το Νίκο Ευαγγελάτο ερχόμενος τότε από τον Alpha TV και το Channel 9, και ο οποίος μετά την αποχώρηση της πρώτης την επόμενη ημέρα (4 Οκτωβρίου) ανέλαβε βασικός παρουσιαστής του κεντρικού δελτίου, αλλά και διευθυντής ειδήσεων του καναλιού.

Μετά την αποχώρησή της από την ΕΡΤ, το 2010, παρουσιάστρια του κεντρικού δελτίου, έγινε η Μαρία Χούκλη, η οποία παρέμεινε έως τις 30 Ιανουαρίου 2017, οπότε ανέλαβε ο Νίκος Χατζηνικολάου και τα Σαββατοκύριακα η Ρίτσα Μπιζόγλη, ενώ τα μεσημεριανά δελτία τα παρουσιάζουν εναλλάξ η Μαρία Σαράφογλου, ο Γιώργος Κούρος, ο Νικόλας Βαφειάδης και σπάνια ο Λευτέρης Πράσινος.

Άλλοι δημοσιογράφοι που πέρασαν από το δελτίο είναι οι: Τζέλλα Παυλάκου, Λίνα Κλείτου, Γιάννης Παπαδόπουλος, Φαίη Μαυραγάνη, Θοδωρής Δρακάκης, Μαρία Αραμπατζή, Λίλιαν Τσουρλή, Εύη Φραγκάκη, Αντώνης Αλαφογιώργος, Στεφανία Μουρελάτου, Δημήτρης Στάμου, Σαββούλα Λιάτσου, Μάριος Κυπριανίδης, Γιώργος Λεονάρδος, Μάρω Λεονάρδου, Βαγγέλης Μπίστικας, Χρήστος Σεφερλής, Λίζα Δουκακάρου, Καρολίνα Κάλφα, και η μετέπειτα παρουσιάστρια του *Πρωινού καφέ*, Ελεονώρα Μελέτη.

## Πρόγραμμα
Το πρόγραμμα του είναι κυρίως ψυχαγωγικό, αποτελούμενο από σειρές, εκπομπές, τηλεπαιχνίδια, ταινίες, ριάλιτι και σόου ταλέντων. Παράλληλα, μεταδίδει κάποιες ενημερωτικές εκπομπές, όπως το Καλημέρα Ελλάδα.

### Αθλητικά
Ο ANT1 είχε παράδοση στις αθλητικές μεταδόσεις με τη Φόρμουλα 1, το ΟΥΕΦΑ Γιουρόπα Λιγκ (με το κανάλι να ανακτά τα δικαιώματά τους, μαζί με το ΟΥΕΦΑ Κόνφερενς Λιγκ, από το 2023 και το 2024 αντίστοιχα), την Basket League και άλλα. Έγινε το πρώτο ιδιωτικό κανάλι στην Ελλάδα που μετέδωσε το Ευρωμπάσκετ τις χρονιές 2013 και 2015 καθώς και το Μουντομπάσκετ 2014. Η οικονομική κρίση που επηρέασε και τον ANT1 είχε ως αποτέλεσμα να απομακρυνθεί από τα αθλητικά για μεγάλο χρονικό διάστημα, μέχρι που επέστρεψε με το Euro 2020, το Μουντιάλ 2022, το Μουντιάλ Γυναικών 2023, το WWE, το NASCAR Cup Series, το Κόπα Αμέρικα 2024, το Fight Network, το Κύπελλο Γερμανίας, το Κύπελλο Γαλλίας, το Κύπελλο Ολλανδίας και το Μουντιάλ Συλλόγων 2025.

## Συνεργαζόμενα κανάλια
Από το 1992, ο ANT1 εκπέμπει αυτόνομα στην Κύπρο, μέσω του ομότιτλου καναλιού, σε όλη την κυπριακή επικράτεια.

Από το 1993, ο ANT1 μεταδίδει το πρόγραμμά του διεθνώς για τους Έλληνες ομογενείς. Αρχικά η εκπομπή ήταν για λίγες ώρες καθημερινώς, αλλά από το 2000 έχει εξελιχθεί σε ένα πλήρες 24ωρης διαρκείας πρόγραμμα. Ο ANT1 λειτουργεί σήμερα τρία τηλεοπτικά κανάλια, μέσω δορυφόρου, τα οποία ποικίλουν ανάλογα με τα γεωγραφικά μέρη.

****ANT1 Europe*** που ξεκίνησε το 2006 και είναι διαθέσιμο στην Ευρώπη (εκτός Ελλάδας και Κύπρου) μέσω του δορυφόρου Eutelsat 9B, στη Γερμανία μέσω της Wilhelm.tel, της NetCologne και της θυγατρικής της Vodafone, στη Γαλλία μέσω της Free και της SFR και στην Ελβετία μέσω της Sunrise.
****ANT1 Pacific*** το οποίο ξεκίνησε το 1997 και είναι διαθέσιμο στην Αυστραλία μέσω της Foxtel και της MySat.
****ANT1 Satellite*** το οποίο ξεκίνησε το 1993 και είναι διαθέσιμο στην Αμερική μέσω της Dish Network, της Xfinity και της Verizon, στη Νέα Υόρκη μέσω της Spectrum και της Astound, στο Νιου Τζέρσεϊ μέσω της Spectrum και της Optimum, σε Τάμπα, Ορλάντο και Ντιτρόιτ μέσω της Spectrum, σε Μπρονξ, Μπρούκλιν, Κονέκτικατ, Λονγκ Άιλαντ και Πενσυλβάνια μέσω της Optimum, σε Βοστώνη, Σικάγο, Ουάσινγκτον και Φιλαδέλφεια μέσω της Astound, και στον Καναδά μέσω του Odyssey, της Bell Canada και της Shaw Direct, στο Οντάριο μέσω της Cogeco και της Rogers, στο Κεμπέκ μέσω της Cogeco και της Vidéotron, στο Νιου Μπράνσγουικ μέσω της Rogers και της Eastlink, στην Αλμπέρτα και στην Βρετανική Κολομβία μέσω της Rogers και στο Σασκάτσουαν μέσω της SaskTel. Ανήκει εν μέρει στον ANT1.

## ANT1 HD
Ο ANT1 από το βράδυ της 1ης Μαρτίου 2016 ξεκίνησε την πιλοτική μετάδοσή του σε υψηλή ευκρίνεια. Από τις 26 Ιανουαρίου 2018 μεταδίδει το πρόγραμμά του σε πραγματική υψηλή ευκρίνεια (native HD).

## Κυρώσεις για τη στάση του σταθμού και δημοσιογράφου του στο [[Ελληνικό δημοψήφισμα του 2015|δημοψήφισμα του 2015]]
Με την απόφαση 84/2017 του ΕΣΡ επιβλήθηκε στον ANT1 πρόστιμο 15.000 ευρώ για ανισομερή προβολή των πρώτων συγκεντρώσεων, των υποστηρικτών του ΝΑΙ και του ΟΧΙ, πριν το δημοψήφισμα της 5ης Ιουλίου 2015. Τον Απρίλιο του 2016 το Πρωτοβάθμιο Πειθαρχικό Συμβούλιο της ΕΣΗΕΑ επέβαλε την ποινή της επίπληξης στη δημοσιογράφο του ANT1 Μαρία Χούκλη, για τη στάση της την περίοδο πριν το συγκεκριμένο δημοψήφισμα.

## Ιδιοκτησία
Στις 2 Αυγούστου 1989 ιδρύθηκε η *Antenna TV Ανώνυμος Εταιρεία* η οποία αποτέλεσε την κύρια μονάδα του ομίλου και του νεοϊδρυθέντος καναλιού.

Στα τέλη του 2009, η παραπάνω εταιρεία μετονομάστηκε σε *Antenna Group Ανώνυμος Εταιρεία*, καθώς το κανάλι μεταφέρθηκε με απόσχιση στη θυγατρική *Antenna Internet Ανώνυμος Εταιρεία* μετονομασμένη στη νέα *Antenna TV Ανώνυμος Εταιρεία* η οποία πλέον το λειτουργεί.

Από τα τέλη του 2020, έγιναν μεταβολές στο μετοχικό καθεστώς της *Antenna TV Ανώνυμος Εταιρεία*, η οποία από πολυμετοχική έγινε μονομετοχική, ενώ στην πορεία εισήλθαν και νέοι μέτοχοι, όπως ο Σαουδαραβικός όμιλος MBC και η Eurolife (θυγατρική της Eurobank).

## Λογότυπα

## Δείτε επίσης
*Όμιλος Antenna
*Μακεδονία TV
*ΑΝΤ1 Κύπρου
*ANT1 NEXT

## Παραπομπές


## Υποσημειώσεις

*«Ο ιδρυτής του πρώτου ιδιωτικού τηλεοπτικού σταθμού στην Ελλάδα», ΤΑΣΟΥ ΑΓΓΕΛΟΠΟΥΛΟΥ, www.abatv.gr
*20 Χρόνια ANT1 (Συλλεκτικό Αφιέρωμα)

## Εξωτερικοί σύνδεσμοι
*Επίσημη ιστοσελίδα του ANT1
*Παλαιότερη σχετική ανάρτηση της ιστοσελίδας του ομίλου ΑΝΤΕΝΝΑ
*Επίσημη ιστοσελίδα του ANT1 στο Facebook
*Επίσημη ιστοσελίδα του ANT1 στο X
*Επίσημο κανάλι του ANT1 στο YouTube
*Επίσημη σελίδα του ANT1 στο Instagram

Κατηγορία:Όμιλος ΑΝΤ1
Κατηγορία:Απόδημοι ελληνικοί τηλεοπτικοί σταθμοί
Κατηγορία:Ιδιωτικοί τηλεοπτικοί σταθμοί πανελλαδικής εμβέλειας
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1989